ประกาศ

สมาคมสภาองค์กรวิชาชีพวิทยุ-โทรทัศน์ภาคประชาชน

\*\*\*\*\*\*\*\*\*\*\*\*\*\*\*

เรื่อง การประสานงานเพื่อขอดำเนินการรับใบอนุญาตประกอบกิจการวิทยุกระจายเสียงตามกฎหมายใหม่

ภายใต้การดำเนินการของสมาคม สอทช.

เรียน สมาชิก สอทช.,สมาชิก สวทช. และผู้ประสงค์จะขอดำเนินการ

สมาคมสภาองค์กรวิชาชีพวิทยุ-โทรทัศน์ภาคประชาชน (สมาคม สอทช.) เป็นองค์กรวิชาชีพตามกฎหมายได้เล็งเห็นถึงความสำคัญของภาคประชาชนในการมีบทบาทดำเนินกิจการสื่อสารสาธารณะทางด้านกิจการวิทยุกระจายเสียง และเห็นว่าการสนับสนุน ส่งเสริมให้สมาชิกปฏิบัติตามแนวทางที่กฎหมายกำหนด จะเป็นแนวทางที่เกิดประโยชน์ต่อทุกฝ่ายในเวลานี้

ดังนั้น สมาคม สอทช. จึงขอให้ผู้ประสงค์จะมีใบอนุญาตประกอบกิจการวิทยุกระจายเสียง ไม่ว่าปัจจุบันจะถือใบเหลือง ใบสีขาว ใบสีเทา หรือยังไม่มีเอกสารหลักฐานใด ๆ ในการดำเนินการ สามารถดำเนินการขอรับใบอนุญาตภายใต้การดำเนินการของสมาคม สอทช. ได้ตั้งแต่บัดนี้เป็นต้นไป

ทั้งนี้ ผู้สนใจสามารถติดต่อขอดำเนินการ โดยจัดเตรียมข้อมูล และจัดทำเอกสาร ดังนี้

ข้อ ๑. กรอกข้อมูลในแบบ กทช.กจส.๐๐๓ โดยละเอียดตามความเป็นจริง ทุกข้อยกเว้นในส่วนที่ ๑ ข้อ ๑.๑ ให้เว้นว่างไม่ต้องกรอกข้อมูลใด ๆ ให้มากรอกในวันยื่นเอกสารเท่านั้น

ข้อ ๒. จัดทำเอกสารประกอบคำขอ แบบ กทช.กจส.๐๐๓ จำนวน ๔ ฉบับ (ตัวจริง ๑ ฉบับ สำเนา ๓ ฉบับ) พร้อมแนบสำเนาบัตรประจำตัวประชาชน สำเนาทะเบียน ใบเปลี่ยนชื่อหรือชื่อสกุล (ถ้ามี) ของบุคคลที่ปรากฏชื่อในแบบ กทช.กจส.๐๐๓ ทุกคน สำเนาเอกสารทุกรายการ รับรองสำเนาถูกต้อง ห้ามขีดฆ่า หรือเขียนข้อความทับสาระสำคัญในสำเนาเอกสารดังกล่าว

ข้อ ๓. กรณีเป็นสมาชิกของสมาคม สวทช. ประจำจังหวัด จะต้องมีหนังสือรับรองการเป็นสมาชิกของสมาคมแนบมาด้วย

ข้อ ๔. ผู้มาติดต่อขอดำเนินการจะต้องมีสถานภาพเป็นสมาชิกของสมาคม สอทช. โดยหากยังไม่เป็นสมาชิกสอทช. จะต้องยื่นใบสมัครสมาชิกพร้อมชำระค่าธรรมเนียม 1,500 บาท หรือสมาชิก สอทช. ที่ยังมิได้ชำระค่าธรรมเนียมรายปีประจำปี 2554 จะต้องชำระค่าธรรมเนียม 1,000 บาท ในวันขอดำเนินการ ยกเว้น กรณีเป็นสมาชิกของสมาคม สวทช. ประจำจังหวัดไม่ต้องชำระค่าธรรมเนียมดังกล่าวแต่อย่างใด

ข้อ ๕. ผู้มาติดต่อขอดำเนินการจะต้องเป็นเจ้าของสถานี ผู้อำนวยการ หรือผู้มีอำนาจกระทำการแทนโดยมีหนังสือมอบอำนาจ

ข้อ ๖. ผู้ขอดำเนินการ หรือสถานีที่ขอดำเนินการจะต้องปฏิบัติตามนโยบาย และประกาศคำสั่งของสมาคม สอทช. อย่างเคร่งครัด

ข้อ ๗. สมาคม สอทช. เปิดรับดำเนินการในวันที่ ๒๖ มีนาคม ๒๕๕๔ เป็นวันแรก ที่ห้องแวนด้า ๓ โรงแรมทีเค พาเลซ ถนนแจ้งวัฒนะ ส่วนวันอื่น ๆ ให้ติดตามประกาศจากสมาคม สอทช. สมาชิกในส่วนกลางสามารถโทรศัพท์นัดหมายเพื่อติดต่อขอดำเนินการได้ที่ ศูนย์ประสานงานเครือข่าย สอทช. ถนนสามัคคี ตำบลท่าทราย อำเภอเมือง จังหวัดนนทบุรี

จึงประกาศให้ทราบโดยทั่วกัน

ประกาศ ณ วันที่ ๒๔ มีนาคม ๒๕๕๔

(ลงชื่อ) ว่าที่ร้อยตรี สรายุทธ์ บุญเลิศกุล

(สรายุทธ์ บุญเลิศกุล)

นายกสมาคม

สำนักงาน สอทช.

โทร. (๐๘๙) ๔๘๑๘๑๘๑